CELEX ID: 32012R0109
Publication Date: 2012-02-09

Document:
KOMISIJOS REGLAMENTAS (ES) Nr. 109/2012
2012 m. vasario 9 d.
kuriuo iš dalies keičiamas Europos Parlamento ir Tarybos reglamento (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH) XVII priedas (CMR medžiagos)
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2006 m. gruodžio 18 d. Europos Parlamento ir Tarybos reglamentą (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantį Europos cheminių medžiagų agentūrą, iš dalies keičiantį Direktyvą 1999/45/EB bei panaikinantį Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB (1), ypač į jo 68 straipsnio 2 dalį,
kadangi:
(1)
Reglamento (EB) Nr. 1907/2006 XVII priedo 28-30 įrašuose draudžiama parduoti plačiajai visuomenei medžiagas, kurios klasifikuojamos kaip kancerogeninės, mutageninės ar toksiškos reprodukcijai (CMR) 1A ar 1B kategorijų medžiagos, ar mišinius, kurių sudėtyje šių medžiagų koncentracija viršija nurodytas ribines vertes. Susijusios medžiagos išvardytos XVII priedo 1-6 priedėliuose;
(2)
2008 m. gruodžio 16 d. Europos Parlamento ir Tarybos reglamentas (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo, iš dalies keičiantis ir panaikinantis direktyvas 67/548/EEB bei 1999/45/EB ir iš dalies keičiantis Reglamentą (EB) Nr. 1907/2006 (2), buvo iš dalies pakeistas 2009 m. rugsėjo 5 d. Komisijos reglamentu (EB) Nr. 790/2009 (3) siekiant įtraukti keletą medžiagų, kurios naujai suklasifikuotos kaip CMR medžiagos. Reglamento (EB) Nr. 1907/2006 XVII priedo 1-6 priedėliai turėtų būti iš dalies pakeisti siekiant juos suderinti su Reglamento (EB) Nr. 790/2009 įrašais, susijusiais su CMR medžiagomis;
(3)
pagal Reglamento (EB) Nr. 1907/2006 68 straipsnio 2 dalį gali būti pasiūlyta nustatyti vartotojams apribojimus naudoti tiek vienas 1A ir 1B kategorijų CMR medžiagas, tiek esančias mišiniuose ar gaminiuose;
(4)
nustatyta, kad keletas boro junginių yra toksiški reprodukcijai, ir jie pagal Reglamentą (EB) Nr. 790/2009 suklasifikuoti kaip toksiški reprodukcijai, Repr. 1B pavojingumo klasės ir kategorijos, pavojingumo frazė H360FD. Komisijos prašymu atlikus rinkos tyrimą (4) dėl boratų naudojimo mišiniuose, parduodamuose plačiajai visuomenei, nustatyta, kad natrio perboratas, tetrahidratas ir monohidratas, yra naudojami tokios koncentracijos, kuri viršija Reglamente (EB) Nr. 790/2009 nurodytas koncentracijos buitiniuose plovikliuose ir valikliuose ribines vertes;
(5)
2010 m. balandžio 29 d. Europos cheminių medžiagų agentūros (ECHA) Rizikos vertinimo komitetas (RAC) pateikė nuomonę dėl boro junginių naudojimo fotografijai skirtose priemonėse (5). RAC nuomonėje nurodyta, kad galėjo būti „daugiau boro šaltinių, sustiprinusių bendrą boro poveikį vartotojams“, ir kad „boro junginių rizikos vertinime reikia atsižvelgti į šiuos papildomus šaltinius“. Ankstesniuose rizikos vertinimuose nebuvo nagrinėjami sudėtiniai šaltiniai, kuriuose esantis boras turi poveikio vartotojams, priešingai nei dabar, kai apkritai skiriamas dėmesys sudėtiniams poveikio šaltiniams;
(6)
natrio perboratas, tetrahidratas ir monohidratas, daugiausia naudojami kaip balikliai skalbikliuose ir indaplovėms skirtuose plovikliuose. Valstybė narė pranešėja, atsakinga už natrio perborato rizikos vertinimą pagal 1993 m. kovo 23 d. Tarybos reglamentą (EEB) Nr. 793/93 dėl esančių medžiagų rizikos įvertinimo ir kontrolės (6), pateikė dokumentų rinkinį pagal Reglamento (EB) Nr. 1907/2006 XV priedą Europos cheminių medžiagų agentūrai vadovaudamasi to reglamento 136 straipsniu. Tame rizikos vertinime, kuris buvo paskelbtas 2007 m., padaryta išvada, kad natrio perborato naudojimas skalbikliuose ir buitiniuose valikliuose, kurie laikomi vienu boro poveikio šaltiniu, nekėlė neleistinos rizikos visuomenei. Tačiau dėl sudėtinių boro poveikio visuomenei šaltinių, kaip nurodyta 2010 m. RAC nuomonėje, ir jo toksiškumo reprodukcijai, pageidautina sumažinti boro poveikį visuomenei. Be to, kadangi buitiniuose plovikliuose ir valikliuose esantis boras daro poveikį dideliam vartotojų skaičiui ir kadangi šiais atvejais galima naudoti perborato pakaitalus, tikslinga apriboti perboratų naudojimą buitiniuose plovikliuose ir valikliuose. Bet siekiant suteikti tam tikriems gamintojams galimybę šiais atvejais pritaikyti boro junginius ir prireikus naudoti jų pakaitalus, turėtų būti nustatyta laikina nukrypti leidžianti nuostata;
(7)
šiame reglamente nustatytos priemonės atitinka pagal Reglamento (EB) Nr. 1907/2006 133 straipsnį įsteigto komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1907/2006 XVII priedas iš dalies keičiamas pagal šio reglamento priedą.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Jis taikomas nuo 2012 m. birželio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2012 m. vasario 9 d.

EuroVoc Classification:
Level 1: 100149
100147
100160
100155
Level 2: 100244
100270
100215
100195
100196
Level 3: 138
13
2479
2090
1882
All Descriptors: 192
3135
3730
4036
4084
5451
7135